Seidler het net een doel voor oë - Sport - Republikein
Wednesday, September 30th, 05:27:10
Seidler het net een doel voor oë
Indien Phillip Seidler 'n vrou was, sou hy beslis 'n waternimf gewees het.
Die Swakopmunder, Namibië se nommer een oopwaterswemmer is moontlik die mees gedissiplineerde atleet in die land wat hom deur niks en niemand laat onderkry nie.
Gedurende die afgelope maande moes hy weens die Covid-19-grendelstatus heelwat minder tyd as normaalweg in die water bestee. Maar hy vertel sy '"aftyd" het sy krag verbeter wat tot meer vaart in die water gelei het.
"Ek het steeds my oog op die 2021 Olimpiese Spele in Tokio, Japan. Ek is vasbeslote om vir die Spele te kwalifiseer en oefen gedissiplineerd sewe dae per week.
"Gedurende die grendeltydperk het ek minder geswem en my op kragwerk toegespits, wat my beslis vinniger gemaak het. My oefenprogram is 100 persent op peil. Hoewel ek weens minder swemtyd van my fiksheid ingeboet het, werk ek tans kliphard daaraan om weer topfiks te word en sal binnekort gereed wees om aan oopwaterkompetisies deel te neem.
"Vandat die inperking in die Erongostreek verslap is, swem ek 70 kilometer gedurende die week in die swembad om my fiksheid aan te jaag. Dit verg dat ek van Maandag tot Vrydag twee maal per dag die swembad vir twee ure op 'n slag aandurf. Dan besoek ek die biokinetikus drie keer per week vir een tot twee ure om my uithouvermoë en krag vir die tien kilometer-uitdagings op te skerp.
"Die ekstra kilometers in die swembad tap my energie behoorlik. Hoewel ek in die verlede op Saterdae gereeld meer as 50 km op my bergfiets bestee het, ry ek tans weens lae energievlakke net 30 km.
"My ander passie is natuurlik branderry. Ná die fietsrysessies durf ek die branders aan en Sondae is dit weer ek en my branderplank in die see waar ek so lank as moontlik tyd deurbring. Die fietsry is 'n baie goeie oorkruis-oefening wat my lyf ook vir die swem help," het Seidler aan Republikein verduidelik.
Die 10 kilometer-oopwaterswem is die enigste erkende Olimpiese dissipline waarin Seidler kan kwalifiseer. Oopwaterswem word in mere, damme en die see gedoen.
Die swemowerhede en Olimpiese Komitees behoort later bekend te maak hoe die pad na kwalifisering vir Tokio daar uitsien, nadat die beplande uitdunbyeenkomste vanweë die wêreldwye Covid-pandemie in die slag gebly het.